
М О Т И В И
към
проект на Наредба за допълнение 
на Наредба № Н-9 от 18.03.2011 г. за военно-почивното дело


1. Причини, които налагат приемането на акта:

С тази наредба се определят условията и редът за ползване на военно-почивните домове, хотелите и местата за настаняване към военните клубове, управлявани от Изпълнителна агенция "Военни клубове и военно-почивно дело", наричана "Агенцията", чрез организиране на отдиха и възстановяването на военнослужещите и цивилните служители от Министерството на отбраната, структурите на пряко подчинение на министъра на отбраната и Българската армия, както и на други лица.
Предлаганите промени в Приложение № 1 към чл. 10 на Наредба № Н-9/18.03.2011 г. за военно-почивното дело (Наредбата) се налагат поради следните обстоятелства: 
Недвижимите имоти, част от комплекса на Морска база „Китен“, са предоставени в управление на ИА „Военни клубове и военно-почивно дело“ по силата на Заповед № ЗС-595/13.12.2013г. и Заповед № ЗС-2/05.01.2023г. на министъра на отбраната. С договори за наем № Н-2/01.07.2014г. /за срок от 10г./ и № Н-25/16.12.2019г. /за срок от 5г./, след проведени тръжни процедури за отдаване под наем по реда на ЗДС и ППЗДС, имотите са предоставени на наемателя „Галактик Тур“ ЕООД, който е развивал в тях туристическа и туроператорска дейност. На 24.07.2024 г. изтича максимално допустимия законоустановен десетгодишен срок на наемното правоотношение по Договор Н-2/01.07.2014г. и предстои приемо- предаване на обекта. 
Предвид недостатъчния брой карти за почивка по социална програма за морските курорти, управлявани от Агенцията, е взето решение след прекратяване на наемното правоотношение обектът да не бъде отдаван повторно под наем, а да се експлоатира от Агенцията за нуждите на военно-почивното дело. 
Съгласно чл. 10 от Наредбата, военно-почивните домове и хотелите, управлявани от агенцията, се ползват в сезони и експлоатационни периоди, посочени в приложение № 1. Това налага допълване на приложението, чрез създаване на нова точка, с която се добавя Морска база „Китен“ – хотел „Марина“ и хотел „Балканика“ и се уточнява експлоатационния период на обектите.
С въвеждането в експлоатация на Морска база „Китен“ ще се осигурят допълнителни карти за летен отдих за служителите от МО и БА и структурите на пряко подчинение на министъра на отбраната, както и за всички останали правоимащи лица.
В съответствие с разпоредбите на чл. 26, ал. 3 и ал. 4 от Закона за нормативните актове, публикуването на интернет страницата на Министерството на отбраната и на Портала за обществени консултации на Министерския съвет (strategy.bg) на проекта на допълнение на Наредба № Н-9/18.03.2011 г. за военно-почивното дело,  ще бъде за срок от 30 дни. 
2. Цели, които се поставят:
Цели се увеличаване на легловата база на морските обекти, управлявани от Агенцията, което ще осигури възможност за допълнителни карти за почивка на правоимащите лица. 

3. Финансови и други средства, необходими за прилагането на новата уредба:
Издаването на проекта на Наредбата води до необходимост от допълнителни финансови средства, които ще бъдат осигурени в рамките на бюджета на ИА ВКВПД за 2025 година.

4. Очаквани резултати от прилагането:
С актуализирането на Наредбата, разпоредбите ѝ ще съответстват на националното законодателство, а заявителите ще разполагат с ясна и достъпна информация при ползването на почивки във военно-почивните домове и хотели.
5. Анализ за съответствие с правото на Европейския съюз

С проекта на Наредбата не се предвижда въвеждане на европейско законодателство, поради което не е изготвена справка за съответствие с правото на Европейския съюз. 

